กลต.จ่อออกกฎคุมชวนผู้ถือหุ้นเข้าร่วมประชุม
ก.ล.ต.ล้อมคอก ชักชวนหรือมอบฉันทะผู้ถือหุ้นเข้าร่วมประชุม เตรียมออกกฎเกณฑ์ดูแลให้เปิดเผยตัวตนและเป้าหมาย
2 ก.พ. 2555

ก.ล.ต.ล้อมคอก ชักชวนหรือมอบฉันทะผู้ถือหุ้นเข้าร่วมประชุม เตรียมออกกฎเกณฑ์ดูแลให้เปิดเผยตัวตนและเป้าหมาย
นายวสันต์ เทียนหอม รองเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ปัจจุบัน ก.ล.ต.ไม่มีกฎเกณฑ์ห้ามการชักชวนการมอบฉันทะให้ผู้อื่นเข้าประชุมผู้ถือหุ้นแทน แต่ ก.ล.ต.อยู่ระหว่างศึกษา และเห็นว่าควรออกกฎเกณฑ์ที่เกี่ยวข้องกับการชักชวนหรือรวบรวมใบมอบฉันทะมาบังคับใช้ในอนาคต เพื่อทำให้กรณีดังกล่าวมีความชัดเจนมากขึ้น
“การชักชวนบางครั้งก็เป็นข้อดี คงไม่สามารถไปสั่งห้ามได้ แต่ในอนาคตก็จำเป็นต้องมีเกณฑ์ว่าถ้าจะให้มอบฉันทะต้องระบุให้ละเอียดว่าให้โหวตวาระอะไร มีความเห็นเกี่ยวกับวาระนั้นอย่างไร ส่วนรายละเอียดของเกณฑ์จะเป็นอย่างไรอยู่ที่การหารือของคณะกรรมการกำกับตลาดทุน ก่อนที่จะเสนอให้บอร์ด ก.ล.ต.พิจารณา
นายธวัชชัย พิทยโสภณ ผู้อำนวยการฝ่ายงานเลขาธิการ ก.ล.ต. กล่าวว่า ในต่างประเทศมีการออกกฎเกณฑ์ดังกล่าวแล้ว เพราะอาจทำให้ผู้ชักชวนได้รับสิทธิบางอย่าง หรือได้อำนาจควบคุมบริษัท ถึงแม้เกณฑ์จะไม่ได้ห้ามดำเนินการ แต่ก็ต้องเปิดเผยข้อมูลก่อนว่าผู้ชักชวนเป็นใคร มีความเกี่ยวข้องอย่างไรกับบริษัท มีส่วนได้เสียอะไรในวาระประชุมบ้าง 
ดังนั้น กรณีบริษัท โทรีเซนไทย เอเยนต์ซีส์ (TTA) จ่ายเงินให้กับโบรกเกอร์ที่เชิญชวนผู้ถือหุ้นมาร่วมประชุมบัญชีละ 75 บาท ไม่มีความผิด